Eteläsaksalaisissa osavaltioissa on päätetty aloittaa turvapaikanhakijoiden omaisuuden takavarikoinnit.

”Käteinen raha ja arvotavarat takavarikoidaan, jos niiden arvo ylittää 750 euroa ja jos kyseisellä henkilöllä on maksamaton lasku tai hänelle oletetaan syntyvän sellainen”, Baijerin sisäministeri Joachim Hermann kommentoi saksalaiselle Bildille.

Asiasta uutisoivan The Localin mukaan Baden-Württembergissä on ryhdytty vielä tiukempiin toimiin. Siellä poliisi takavarikoi 350 euroa arvoltaan ylittävän omaisuuden.

Bildin mukaan eteläsaksalaisissa osavaltioissa tehdyt takavarikot ovat liikkuneet arvoltaan keskimäärin ”nelinumeroisissa summissa”.

Omaisuuden takavarikointia perustellaan Saksan liittovaltion lailla, jonka mukaan turvapaikanhakijan on käytettävä omat taloudelliset resurssinsa loppuun ennen kuin hän voi saada avustuksia valtiolta.

”Tähän sisältyvät esimerkiksi perintökorut. Vaikka jotakin ennakkoluuloja olisikin, ei turvapaikanhakijan tilanne ole sen parempi kuin jonkun, joka elää työttömyystuella”, Saksan liittovaltion integraatiokomissaari Aydan Özoguz kommentoi.

Turvapaikanhakijoiden omaisuuden takavarikointi on puhuttanut viime aikoina useissa Euroopan maissa. Muun muassa Tanskassa valmistellaan parhaillaan lakia, joka sallisi samanlaiset toimenpiteet kuin saksalaisosavaltioissa.

Ensi viikolla Tanskan parlamentin äänestykseen tuleva laki antaisi viranomaisille oikeuden takavarikoida yli 10 000 kruunua eli noin 1 350 euroa ylittävät käteisvarat ja arvotavarat. Oikeus ei ulottuisi kuitenkaan vihkisormuksiin tai vastaaviin esineisiin, joilla on vahva tunnearvo.

Myös Sveitsi takavarikoi turvapaikanhakijoiden omaisuutta. Maahan saapuvien on luovutettava kaikki 1 000 Sveitsin frangia eli noin 900 euroa ylittävä omaisuutensa viranomaisille.